LidanRubinov/Halacha-QA huggingface dataset:
שאלה: חזרה לארץ בשלושת השבועות: בע"ה בקיץ. משפחתי ואני חוזרים משליחות ארוכה בחו"ל, אנחנו אמורים לעזוב את ביתנו בחו"ל מספר ימים לפני יז בתמוז (סוף חודש יוני). כך שאנו חוזרים לארץ כנראה בתוך שלושת השבועות. האם מותר לי להכנס לבית אותו אני מתכוון לשכור, האם מותר לי לקבל מוצרי חשמל ורהוט וכנ"ל לגבי רכב ושאר הדברים, או שמא עלי להאריך שהותי בחו"ל עד לאחר תשעה באב, דבר שיגרום להפסד כספי, ובמקביל יתן לנו רק חודש אחד של התארגנות לקראת שנת הלימודים הבאה במקום חודשיים? האפשרות לגור בבתי קרובים הייא מעשית אך מאוד לא נוחה, וגם אז, מה עלינו לעשות באותה תקופה, לרכוש אך לא להנות או שב ואל תעשה עדיף? (אנחנו ספרדים)
תשובה: אם תחתמו על החוזה לפני הגעתכם ארצה תוכלו להיכנס לדירה ללא חששות, מכשירים שקניתם לפני שלושת השבועות מותרים בשימוש בשלושת השבועות, עדיף שתחזרו מוקדם ככל האפשר.
שאלה: קימה בפני אח גדול: האם צריך לקום בפני אח גדול כשהוא עולה לתורה? אשמח אם הרב יציין מקורות.
תשובה: לא, שכל הדין שח דרשו "את אביך"-לרבות אחיך הגדול, הכוונה היא דוקא באח בכור, כמבואר ב"ערוך השולחן", בסימן רמב, כמדומני.
שאלה: הצהרה דתית של הבת או הבית?: בתי ביצעה אתמול הליך של הצהרה דתית הן בבית הדין הרבני והן בלישכת הגיוס. בלישכת הגיוס הסמל תיחקר את הבת בנוגע להצהרת דתיותה. מצב שהיה מאד מלחיץ והבת אף פרצה בבכי. אנו בית מסורתי, מפרידים בין חלב לבשר, שומרי כשרות והדלקת נרות אך נוסעים בשבת ובלבושנו לא כלולה לבישת חצאיות לבנות ובעלי אינו חובש כיפה. אך בתי דתייה יותר, האם זה עלול לפגוע בהליך ההצהרה של הבת, שכן הבת לא נוסעת בשבת, לובשת חצאית מכנס לסירוגין ואינה הולכת בלבוש חושפני אפילו לא לבריכה ולים?
תשובה: עפ"י תיאורך בתך נחשבת לדתית והיא רשאית להצהיר, אלא שעליה להתכונן נפשית לכך שלא יאמינו לה והיא תצטרך להוכיח את דתיותה. אם יש רב בשכונה או בעיר המכיר אותה כדאי שהוא יציידה באישור מתאים.
שאלה: תפילת ילד ללא כיפה : ילד שהגיע לבית הכנסת ללא כיפה על ראשו, בבית הכנסת לא היה ניתן לתת לו כיפה. האם ניתן לתת לו להתפלל בלי כיפה?
תשובה: חובה להתפלל עם כיפה ולכן אין לתת לו להתפלל בלי כיפה אלא למצוא כיפה אחרת או כובע.
שאלה: פרוכת פנימית בבית הכנסת: האם קיים חיוב מנהג ומה המקור, להוספת פרוכת פנימית בארון קודש בבית הכנסת (בין דלתות הארון לספרי התורה)?
תשובה: לא, מבחינת ההלכה מספיקה דלת אחת, אלא שנהגו בשתי הפרדות בכדי שיוכלו לעשות דברי חול באותו אולם.
שאלה: מוזיקה בספירה במקרי דיכאון: אני יודעת שימי ספירת העומר אסורים בשמיעת מוזיקה. אבל אני נמצאת בתקופה עצובה של דיכאון ומה שעושה אותי שמחה יותר, שככה אני יכולה לעבוד את ה יתברך בשמחה. זה שמיעת מוזיקה, האם יש אפשרות להתיר שמיעת מוזיקה שמחה בימים אלו במקרה כזה?
תשובה: רק מוסיקה עליזה מאוד שניתן לרקוד לצליליה אסורה, מוסיקה אחרת מותרת. אם יש סיבה רפואית מותרת כל מוסיקה.
שאלה: הכשרת תנור בעל תא אחד: מעיון בתשובות השונות באתר, קשה להבין איך בדיוק צריך להכשיר תנור אפיה בעל תא אחד בין חלב לבשר (או להיפך), ומהם שלבי ההכשרה. וכן, מה דינו של מאכל שנאפה בתנור לאחר ניקיון וחימום, אל לא לאחר 24, או להיפך, לאחר 24 שעות או ך לא לאחר חימום?
תשובה: כפי שכתבת בשאלתך יש בזה כמה דעות. לעניות דעתי הכשר תנור הוא ע"י ניקיון יסודי של התנור שלא ישארו בתוכו שיירי מאכל. אח"כ הפעלת התנור על חום מקסימלי למשך 30 דקות. וע"י פעולות אלו הוכשר התנור לחלוטין. (ויש כאלה שמחמירים עוד שכל זה ייעשה לאחר 24 שעות אבל מעיקר הדין אין צורך בכך.
שאלה: תפילה להיפוך עובר: אני באמצע חודש שמיני להריון והעובר עדין לא התהפך ונמצא במצג עכוז. האם יש תפילות שניתן להיעזר בהן על מנת להפוך את העובר ולבקשת לידה קלה וללא סיבוכים?
תשובה: שמעתי עיצה בשם הרה"ג מרדכי אליהו שליט"א שיש סגולה בקריאת ספר יונה. גם יונה היה במעי הדגה ומשם נשמעה תפילתו והוא נושע וכך תזכי גם את בתפילה ובקריאת יונה ופרקי תהילים (רצוי שיר המעלות) להטיב את מצב העובר וללדת אותו בריא ושלם בלידה טבעית ללא צער מיוחד חלילה.
שאלה: משנה ברורה לספרדי: אני ספרדי ממוצא עיראקי, ולאחרונה החלתי ללמוד את ספרי ה"בן איש חי", אני כהן ורציתי לדעת מספר הלכות בנוגע לעלייה לברכת כהנים וראיתי שוני בין הפסיקות של המשנה ברורה והבן איש חי. לדוגמא: לפי המ"ב כהן שעקר רגליו ב"רצה" יכול לעלות לדוכן עד סוף ברכת "מודים" ואילו לפי הבן איש חי כהן יכול לעלות עד סיום "רצה". על פי מי לפסוק?
תשובה: אם עדתך וקהילתך קיבלו את מנהגי ה"בן איש חי", הרי אתה צריך לנהוג כמוהו.
שאלה: להכניס את היצר הרע לבית המדרש?: יש שאלה שמטרידה אותי מאד היא איך בית המדרש משפיע על היצר הרע. איך האדם נכנס כל כולו עם כל יצריו ונטיותיו אל התורה והעבודה, איך יצר הרע מושפע מכך ונמוג, ואיך האדם לא נפגע מכך?
תשובה: ח מתארים תאור ציורי: "תנא דבי רבי ישמעאל אם פגע בך מנוול זה משכהו לבית המדרש אם אבן הוא נימוח אם ברזל הוא מתפוצץ, אם אבן הוא נימוח דכתיב הוי כל צמא לכו למים וכתיב אבנים שחקו מים, אם ברזל הוא מתפוצץ דכתיב הלא כה דברי כאש נאם ה' וכפטיש יפוצץ סלע", ובמקום אחר רש"י מזכיר מאמר זה עם דברי הגמ' שהתורה היא תבלין ליצר הרע. "ברא לו תורה - הן תבלין שהיא מבטלת את הרהורי עבירה כדאמר בעלמא בקידושין ל אם פגע בך מנוול זה". אם כן הדבר הראשון הפשוט הוא שיצר הרע נמצא רק בלב שריק מדבר חיובי. הרהורי העבירה יכולים להיכנס רק בלב שהוא פנוי מהחכמה. בלימוד תורה אדם ממלא את עצמו בדברי חכמה ויראה ואין הרהורי העבירה תוקפים אותו. בתאור של ח יש שם שני פעולות שעושה התורה לאדם: ראשית היא כמו מים שמצליחים למוסס את האבן. ומאידך התורה היא כאש שנותנת עוצמה לאדם עד כדי כך שהוא יכול לפוצץ את הסלע. האבן זהו ביטוי לאטימות ולאי רגישות. האדם הוא מאובן - תקוע לא מתרגש משום דבר. אין לו רכות לשום דבר. התורה מעדנת אותנו, היא הופכת אותנו לרכים. אולם התורה לא רק עושה אותנו רכים אלא היא גם נותנת לנו עוצמה. אנו נהפכים לאט לאט להיות בעלי עקרונות שמוכנים להילחם על האמת שאנו לומדים מהתורה. מכוח האמת אנו יכולים אח"כ להתמודד גם אל מול מצבים קשים. וע' בספר בן יהוידע בפירושו שם במסכת סוכה: "אם אבן הוא נמוח וכו'. נראה לי נקיט שתי דמיונות אבן וברזל כי שתי מיני יצר הרע הם, אחד על מצות עשה וזה קורא אותו בשם אבן כי מטמטם לבו של אדם ולא יניח לו תאוה לקיים מצות עשה, ואחד על ביטול מצות לא תעשה שמיעצו לעשות איסור להכריתו מן הקדושה דנמצא עצתו היא כברזל שחותך וכורת". הבנתי משאלתך שאתה חושב שהכוונה של ח היא תאור של מאורע חד פעמי שיצר הרע עומד להשתלט עליך ואתה בעצם ההבאה לבית המדרש יכול להתגבר עליו. על כך אתה שואל איך נעשה הקסם הזה. יתכן שגם סגולה זאת יש לתורה. אולם זהו הצד הסגולי. עיקר כוונת ח היא אם פגע בך מנוול זה ורוצה שדרך החיים שלך תתנהל לפי השגעונות שלו אזי לך לבית המדרש ותלמד דרך חיים שיטתית שתביא אותך בסך הכל למקומות טובים. וכך אמר רבי פנחס בן יאיר" תורה מביאה ידי זהירות וכו'.
שאלה: מנהג הקטניות בפסח: אבי שעלה לארץ בגפו ממוצא אשכנזי נשא לאישה את אימי ממוצא ספרדי (לפני 35 שנה). אחד מרבני ירושלים הגדולים זצ"ל התיר לו לאכול קטניות בפסח מפני שאין לו משפחה בארץ זולת משפחתו של אשתו שאוכלת קטניות ואצלהם שהו כל פסח. היום ב"ה הוריי הם כבר סבים והפסח נערך אצלם. האם אני שנוהג לפי כל מנהגי האשכנזים - למעט בענין קטניות בפסח כי כך אבי נוהג - צריך לנהוג אחרת?
תשובה: אתה צריך לנהוג כמנהגי האשכנזים, ואיני מבין מדוע התירו לו לנהוג כספרדים. ואין בעיה של כיבוד הורים, שכן אתה חי את החיים שלך והחלטת ללכת לחומרא ממנהגם.
שאלה: עדיף בשידוכים צד שלישי?: האם יש להעדיף את הדרך החרדית שבה כל הפגישות והקשר בין בני הזוג הוא דרך צד שלישי (שדכנית רב), ורק דרך הצד השלישי הם אומרים אם הם רוצים להמשיך או לא וגם לא מדברים בטלפון עד האירוסין. האם זו דרך שיותר עדיפה מהדרך הדתית שהשיחה הראשונה היא בטלפון ואין בדר"כ צד שלישי?
תשובה: לכל דרך יש מעלות ויש חסרונות וכל אחד צריך לבחור לו את הדרך המתאימה לו.
שאלה: נסיעה בשבת לרופא מקצועי: במידה ומישהו נחבל בשבת והוכרע שיש לקחת אותו לטיפול בבית חולים (מחשש לסכנת איבר דבר שעשוי ליצור זיהום), א. האם מותר להרחיק עוד כחצי שעת נסיעה מבית החולים הקרוב ע"מ לקבל טיפול טוב יותר? (ידוע שהבית חולים הקרוב נחשב לפחות מקצועי) ב. האם מותר לחבר להצטרף לנסיעה לבית החולים ע"מ לסייע לנחבל ולעודד את רוחו?
תשובה: רק במידה ויש חשש לזיהום אפשר לנסוע לכל בית-חולים, אפילו אם הוא רחוק יותר, שכן סתם בסכנת איבר ללא חשש זיהום אין היתר, לדעת השולחן-ערוך, לחלל שבת על-זה. ומותר לחבר להצטרף על-מנת לעודד את הפצוע ולחזקו ולעזור לו.
שאלה: חימום הבית בשבת: בבית שלי מותקן תנור הסקה שמחמם מים, והמים החמים מחממים את הבית ע"י זרימה לרדיאטורים בכל חדרי הבית. אף פעם לא שמעתי שאסור לחמם בית בשבת ע"י מערכת כזאת, אבל רציתי להבין למה אין בעיית "החזרה". מצד אחד מובן למה אין בעיית "נראה כמבשל", שהרי אני לא עושה שם פעולה בשבת, רק סומך על השעון שבת שידליק את התנור בשעות מסויימות אם הבית קר. מצד שני, למה אין בעיית "שמא יחתה", כלומר אם הבית קר מדי שנעלה את הטמפרטורה בטרמוסטט וכדומה, שדומה להגדלת האש תחת הסיר בכיריים?
תשובה: לא גזרו גזרת שמא יחתה אלא באדם השופת בעצמו כלי על האש. אך כשהכל נע אוטומטית לא גזרו.
שאלה: יום השמיני לאבלות בשבת: בתלמוד הבבלי מסכת מועד קטן (דף יז, ב) דנה הגמרא שיום השמיני לאבלות הינו בשבת. כיצד יכול להיות יום השמיני לאבלות בשבת (האם קברו את המת בשבת? או האם יש ימים שבהם אין אבלות?)
תשובה: שמיני הכוונה ליום השמיני מתחילת האבלות וזהו יום שהוא כבר איננו משבעת ימי האבלות אלא מדיני שלושים של אבילות שאסורים בתספורת.
שאלה: הגעלת כלים בבית: ברצוני לשאול האם ניתן להדריך אותי איך אני יכול להגעיל כלי מסויים בבית, מה אני צריך לעשות בכדי להגעיל כשורה בבית את הכלי, למשל באיזה כלי להגעיל וכו'?
תשובה: את הכלים שאתה מעוניין להכשיר יש לנקות היטב מליכלוך וחלודה (אם יש) ולהמתין 24 שעות.לצורך ההגעלה יש לקחת סיר גדול (כדי שהכלים יכנסו בו) שלא השתמשו בו 24 שעות לפחות ולודא שהוא נקי. תמלא את הסיר במים (לא חייבים עד סופו) וכשהמים רותחים ומעלים בועות תכניס את הכלי שאתה רוצה ותשאיר כמה שניות כדי לוודא שהמים עדיין מעלים בועות. לאחר שהוצאת את הכלי מהמים יש לכתחילה להכניסו לתוך מים קרים או לשטוף אותו.
שאלה: חלוקת רכוש לפי ההלכה: במידה ואדם נפטר ולא השאיר אחריו צוואה, האם דרך הדת יש איזשהו פתרון לחלוקת הרכוש?
תשובה: היום מקובל שמחלקים בשווה.
שאלה: דעת הרב מלמד בצריבת דיסקים: ברצוני לדעת מהי דעת הרב זלמן מלמד בנושא צריבת דיסקים. האם מותר לצרוב משום שהדבר פרוץ לכל ובעלי הדיסקים התייאשו מכך?
תשובה: מה שאסור על פי החוק אסור על פי התורה. רק אם ידוע בוודאות שבעלי הדיסקים התייאשו ואינם מקפידים מותר לצרוב.
שאלה: מעקה בבנין של חילונים: האם כש"אין עם מי לדבר" על בניית מעקה לבניין, אני חייב לבנות על חשבוני את כל המעקה?
תשובה: ראשית, תבדוק אם זה גג שמשתמשים בו או שלפחות ראוי להשתמש בו. ובמידה והם אינם רוצים להשתתף, אינך חייב לבנות הכל מכספך, שהרי אתה רק שותף ויש לך רק חלק במקום.
שאלה: בעיה בטיחותית בנישוק המזוזה: במפעל בו אני עובד טען ממונה הבטיחות כי יש סיכון בטיחותי (פגיעה בריאותית) כאשר מנשקים את המזוזות בגלל הצטברות אבק מזיק באוויר ועל גבי בית המזוזה ועוד. מה דעת ההלכה בנידון? האם אומרים שומר פתאים ה?
תשובה: זו פעם ראשונה שאני שומע על דבר כזה. פשוט תנקו את המזוזה פעם בשבוע.
שאלה: תפילת ערבית רשות?!: הגמרא לומדת שתפילת ערבית רשות. תוס מדייק (ברכות דף כ"ו. ד"ה טעה) שהכוונה של תפילת ערבית רשות היא רק לעניין מצווה עוברת שהמצווה קודמת לתפילת ערבית, משמע שערבית היא חובה חוץ מאשר שנזדמנה אליו מצווה והיא עוברת. איך מכאן הגענו לומר שלכתחילה תפילת ערבית היא רשות על פי הגמרא?
תשובה: זו בדיוק כוונת הגמ' באומרה "רשות" כלומר כשיש לפניו שני מצווות ואחת עוברת אז עדיף לקיים את המצוה העוברת. ועיין שם שיש בזה עוד כמה שיטות.
שאלה: שמשון קידש שם שמים במותו?: האם שמשון קידש את ה במותו, למרות שהיה בהתאבדות, וכן הרג אנשים רבים?
תשובה: דמותו של שמשון היא מורכבת ביותר וכדי להבין את עניינו יש לשים לב להשגחה האלוקית המלווה אותו מתחילתו, שהרי מלאך ה' נגלה אל הורי שמשון וסיפר להם על הילד המיוחד שיוולד להם ועל ההוראות המיוחדות שבהם יש לגדלו. לאחר שגדל מופיעים פסוקים המבטאים את העניין הרוחני העמוק שיש לשמשון. "ותחל רוח ה' לפעמו..." (שופטים יג כה) "כי מ-ה' היא" (יד ד)"ותצלח עליו רוח ה'" (יד יט). אם כן, אנחנו רואים ששמשון מבטא השגחה אלוקית וכל עניינו מסובב על ידי הקב"ה כדי להציל את עמו ישראל. לסרני פלישתים הציגו את שמשון בבית תיפלתם כדי לזבוח לאלהיהם על ניצחונו ואילו על ידי התגברותו של שמשון והחרבת מקדשם והריגת שריהם היה קידוש ה' עד כדי שלקח לפלישתים עשרים שנה כדי להשתקם ולחזור ולהתנכל לעם ישראל. ולכן אין לשפוט את שמשון בהסתכלות רגילה אלא היה כאן עניין מיוחד שלמרות מעשה ההתאבדות שהוא עוון חמור מעורב כאן גם קידוש ה'.
שאלה: דחיית ילדים מול צבא: אני ובעלי התחתנו בגיל 18 וחצי. אנחנו נשואים כבר 8 חודשים. קיבלנו אישור מרב לקחת גלולות למניעת הריון עד סוף שנה ראשונה. בעלי מתגייס בדיוק בסוף שנה ראשונה שלנו במסגרת "הסדר", כלומר שנה וארבעה חודשים. אני בסוף שנה ראשונה ללימודים וחוץ ממלגה מהצבא ההורים מחזיקים אותנו. שנינו מאוד רוצים ילדים, אך בעלי חפץ בלהתגייס לקרבי. שנינו לא רוצים שהוא יעדר מהבית בתקופה החשובה של ההריון, דהיינו בחודשים האחרונים, וקל וחומר שבזמן שהילד כבר יוולד. מסיבה זו ומסיבה כלכלית, שלשנינו אין זמן לעבוד כלל, אנחנו מתלבטים האם נכון לדחות את ההריון עד לפחות חצי מהזמן שלו בצבא. וכן, האם יותר נכון שהוא יוותר על להתגייס לקרבי? עלי לציין, שמסיבות כאלו ואחרות נבצר ממני לעשות שירות לאומי או צבאי ועל כן אנו מרגישים שלמען חינוך ילדינו יש עניין בכל שהוא ילך לצבא בתור חייל קרבי. כמו כן, קשה לי מאוד עם המחשבה לחכות להביא ילדים לעולם עד סוף או אמצע התקופה של הצבא. כבר עכשיו הייתי רוצה להפסיק עם הכדורים אך בהתחשב בבעלי ובנסיבות החלטנו אחרת. האם לאור הנסיבות לעיל עלינו לחכות עוד להבאת ילדים לעולם, ואם התשובה לכך היא שלא לחכות מה הרב מציע לנו לעשות בהתחשב בבעיות שפירטתי?
תשובה: אם את מרגישה שיהיה לך כח להתמודד עם הריון ולידה כשבעלך יהיה בצבא הייתי מציע לא לדחות את ההריון. ואם יתברר אחר כך שאת זקוקה שבעלך יהיה יותר קרוב. הוא יוכל לבקש לשרת קרוב לבית. ויוותר על המשך השרות הקרבי. הרבה דרכים יש לשרת את העם.
שאלה: בעלי הולך לריקודי עם: אני בתשובה למעלה מעשר שנים ברוך ה, ואמא לארבע, בעלי חילוני מוחלט. לאחרונה הוא החל לרקוד בחוג לריקודי עם ואני מוטרדת מכך מאוד, הערתי לו על כך והוא הציע לי להצטרף אליו. אני מתנגדת לכך ומרגישה שזה דבר שיכול לגרור אותי לנסיגה בדרך ה ואני מתנגדת נמרצות לכך, זה פסול מבחינתי ואסור. איני רוצה כלל להימצא במקומות כאלו מאחר ויש שם ערבוביה וחוסר צניעות ואין זה מתאים לי כלל. אבל בכל זאת אני חרדה לו מאוד מאחר ואלו מקומות שחושפים חומר אנושי שבאים בין היתר "לא רק לרקוד". אני מבקשת אם אפשר לתת לי עצה כיצד לנהוג בעניין?
תשובה: יתכן שבמצב הזה עדיף שגם את תלכי איתו לחוג בינתיים. אינך חייבת להשתתף אלא להיות נוכחת אם זה סביר. ואולם המטרה שאת צריכה להציג לעצמך להראות לו על ידי דוגמא אישית נכונה. כמה טובה דרך התשובה. כמה זה עושה לאדם טוב ועושה אותו טוב. עד גם הוא יגיע להכרה שהוא רוצה לשוב אל ד'. בהצלחה.
שאלה: כוס חרס ובעיות כשרות: מה דינה של כוס חרס חלבית שהוכנס לתוכה מרק בשרי חם?
תשובה: אי אפשר להכשיר כלי חרס ולכן אין לו תקנה.
שאלה: טרמפ קבוע לאדם נשוי: האם מותר לגבר (נשוי) לנסוע כטרמפיסט עם אשה (נשואה) ברכב של האשה, כאשר האשה היא הנהגת למקום עבודתם המשותף, באופן כמעט קבוע, מספר פעמים בשבוע, באור יום, כביש ראשי פתוח, כ - 15 דק נסיעה?
תשובה: אם זהו כביש פתוח, מותר.
שאלה: חזרות ללקוחות בספירת העומר: אני מנגן בלהקת חתונות כעבודה נוספת, ויש זוגות שמעונינים לשמוע את הלהקה במהלך חזרה (אימון של הלהקה בחדר חזרות) כדי להחליט אם לשכור את הלהקה לחתונות שיערכו אחרי ל"ג בעומר. האם מותר לי לנגן בחזרות אלו? (ובכלל זה גם להתאמן על השירים בבית כדי שישמעו יותר טוב כשהזוגות באים לשמוע וכו )
תשובה: אימון וחזרות מותרים.
שאלה: ביקור משפחתי בחו"ל: בע"ה אתחתן בקרוב עם עולה מחו"ל אך הואיל וכל משפחתה עדיין שם, יש לי כמה שאלות: האם מותר ללכת לבקר שם את ההורים שלה, והאם יהיה מותר אחרי החתונה לצאת לחו"ל לבקר את הסבא והסבתא שלה "שיראו מי החתן" וגם כדי שההורים שלה יוכלו לעשות מסיבה לכבוד המשפחה והחברים שלהם שלא יכלו להופיע בחתונה? בנוסף, אני מתירא שיפגע לי הקישור לארץ לכן אני מאוד לוחץ שהביקור יהיה קצר מאוד (4 ימים בלבד) האם זה נכון?
תשובה: מותר לבקר את ההורים, ובדוחק אפשר להלביש היתר זה לגבי הסבא והסבתא. אתה נוהג נכון ברצונך לקצר את הביקור, ותעמוד על זה.
שאלה: כלי נגינה בשבת: מדוע אסור לנגן בכלי נגינה כגון גיטרה קלאסית שאיננה כרוכה בחשמל בשבת? אשמח להסבר מפורט.
תשובה: המשנה (ביצה לו ב) אומרת שאסור למחוא כפיים בשבת והגמרא מסבירה את הטעם משום חשש שיתקן כלי שיר. וכך פסק השולחן ערוך (אורח חיים סימן שלט סעיף ג) אומנם הרמ"א הביא דעה מקילה לגבי מחיאת כפיים משום שהיום אנו לא בקיאים בתיקון כלי שיר אבל בכלי נגינה ממש גם לדעה זו אסור שמא יתקן את כלי הנגינה המקולקל. (בסימן שלח סעיף א)
שאלה: ישן עם כפפות: כתוב בבאור הלכה (סימן ד סעיף יג ) שמי שישן עם כפפות יטול ידיו ללא ברכה. האם גם אז הטוב ביותר לכתחילה שיעשה צרכיו לפני התפילה וכן יברך, או שאי אפשר לעשות כך במקרה זה?
תשובה: נראה לי שאם יעשה צרכיו (כמובן שלא ישתמש אז בכפפות) אחרי שישן עם כפפות יוכל לברך על נטילת ידים בבקר.
שאלה: שינוי זמן הדלקת נרות: מאז שהתחתנתי (כשנתיים) אני גרה בישוב הנמצא בין ת"א לירושלים, בתחילת נישואיי שאלתי בת משפחה מהו הזמן ע"פ אני צריכה להדליק נרות שבת והיא אמרה לי לפי זמני י - ם, אח"כ התברר לי כי היא מחמירה ובמושב מדליקים לפי זמני ת"א. מאחר ואת מירב ארוחות השבת אני אוכלת אצל חמותי אשר מדליקה נרות לפי זמני ת"א נקלעתי למצב בו אני מדליקה נרות לפי זמן י-ם אבל בפועל האוכל מחומם על פלטה שנדלקה לפי זמן ת"א. האם אני יכולה לשנות את זמן הדלקת הנרות או שמה אני מחוייבת להמשיך לפי זמני י-ם?
תשובה: אין בעיה באכילת המאכלים, מפני שמי שקיבל שבת יכול לומר אפילו במפורש למי שעדיין לא קיבל שבת שיכין בשבילו אוכל ויעשה בשבילו מלאכה (לפני השקיעה). ומכיוון שהוטעת, את יכולה לשנות ולהדליק נרות בזמן תל אביב.
שאלה: שרשרת שנקנתה בקבר רשב"י: קניתי שרשרת בקבר רבי שמעון בר יוחאי שרשומות עליה האותיות "ההע" רציתי לדעת מה הפירוש של האותיות האלו ואם מותר להכנס איתם לשירותים?
תשובה: אותיות אלו הם שייכות לאחד השמות הקדושים (שבעים ושנים במספר) הרמוזים בפסוקי התורה, על כן אין להיכנס איתם לשירותים אלא אם כן הם עטופים בעטיפה כפולה.
שאלה: פתרון לטבילת כלים : בהקשר לפיתרון לפטור כלי מטבילה ע"י הקניה לגוי, מדוע "רצוי (שהמקנה) יהיה אדם שאיננו בן משפחה המתפרנסת מקופה אחת", כמו שכתב הרב?
תשובה: בן משפחה שפרנסתו ע"י אביו נחשב כאילו לשניהם יש כוח קנין אחד ואי אפשר שאחד יקנה מהשני.
שאלה: גידולים למהדרין ללא חרקים: הואיל ושמעתי כי לא כל הגידולים הנ"ל הנה אכן למהדרין וכי יש חשש גדול של חרקים למיניהם שלא יורדים בשטיפה רגילה (ובהשרייה עם מי סבון לפני כן) אשאל את מע"כ, נכון להיום מאילו חברות אפשר לקנות? אציין שבמקום מגורי מביאים לפעמים מגידולים פחות מוכרים כמו: משק כהן מן ממושב בצרה, ירק קטיף ממושב כוכב מיכאל. אוסיף ואשאל את הרב לגבי שימורים של כרוב כבוש בהשגחה מהודרת האם אכן בפועל הכרוב גדל במשטחים מבוקרים ואין בהם חשש כלל?
תשובה: החברות המהודרות (כפי שפורסם בעבר) הם 1. חסלט. 2. עלי הבשור 3. גלאט. שימורי כרוב הדבר יתכן שיהיו נקיים, ובייחוד אם הכרוב הוא מאחת החברות הנ"ל. ברור שאם נכנס חומר לא טוב למפעל גם הכרוב הכבוש לא ינקהו. בברכת התורה והארץ הרב יהודה הלוי עמיחי
שאלה: ספרים בחדר שינה: האם לגבי ספרי קודש שנמצאים בחדר השינה צריך שתי מחיצות, ואם כן, האם מספיק שני וילונות או שצריך להיות בתוך ארון?
תשובה: ספרי קודש הנמצאים בחדר השינה צרכים שני כיסויים. לפחות אחד מהכיסויים אינו יכול להיות כיסוי קבוע שלהם. לחילופין אפשר לעשות מחיצה בין הספרים לבין המיטות. וילון אחד שאינו מתנדנד ברוח יכול לשמש כמחיצה וודאי ששני וילונות משמשים ככיסוי. (אם יש לספר כריכה אפשר להקל בוילון אחד לכיסוי). ניתן לשים ספרי קודש בארון והוא יחשב כשני כיסויים ואם הוא גדול מאוד אף כמקום בפני עצמו. לכן, אפשר לכסות או בוילונות או לשים בארון.
שאלה: ברכה כשצריך להתפנות: המ"ב (סימן ז ס"ק ב ) מצטט את הרש"ל שכותב: "מי שאכל דבר שחייב ברכה אחרונה ושכח, והטיל מים, ונזכר קודם שבא לברך אשר יצר, איזה מהם קודם? וכו ". נראה מלשון הרש"ל שאם לא היה שוכח היה צריך לברך קודם את הברכה האחרונה ורק אח"כ ללכת להתפנות. והרי מי שצריך להתפנות אסור לו לברך וכן אסור בדברי תורה (מ"ב סימן ו ס"ק ט )?
תשובה: כוונת הדברים שבזמן שסיים לאכול לא היה צריך להתפנות ולכן יכל לברך אבל אם שכח לברך ונזכר רק כשכבר צריך להתפנות יקדים את ברכת "אשר יצר".
שאלה: בעיות עם הישוב ובית הכנסת: אני גר בישוב שברובו חילוני ויש לנו שלושה בתי כנסת. לצערי בבתי הכנסת האלה לא שומרים על ההלכה, יש פריצות, יש מחללי שבת בפרהסיה שעולים לתורה בשבתות ובחגים, נשים בבר מצווה מגיעות לא צנועות עם המכוניות ופלאפונים, יש רב במקום חוזר בתשובה שלא מזמן קיבל תואר של רב מנסה לתקן אך זה לא הולך כך זה נמשך שנים. אני אישית נודתי בגלל שהערתי וניסיתי לתקן הפכתי לנושא ללשון הרע מצידם ולבסוף אני מתפלל לבד, אשתי לא מוכנה לעזוב את הישוב, לאחר שנים של ויכוחים רק גרושים יזיזו אותי מהמקום הזה. 1. מה עלי לעשות בעניני תפילה? 2. האם אני צריך להתגרש מאשתי ולעזוב את המקום אחרי 30 שנות נשואים?
תשובה: אתה צריך להמשיך עם המשפחה ולא להפרד בגלל המצב הדתי בישוב. ועליך להתפלל בבית הכנסת הטוב יותר מבין שלושת בתי הכנסת. ואם אין לך יכולת לתקן את המצב של בית הכנסת אל תכנס למריבות בשל כך מוטב לא לומר דבר שאינו נשמע. בכל הארץ יש תהליך מסוים של התחזקות דתית נקווה שגם כך יהיה בישוב שלכם.
שאלה: ברכת כהנים במנין מצומצם: מה הדין של כהן שלא עקר את רגליו ברצה, ויש בבית הכנסת עשרה אנשים בלבד, ואם יצא החוצה לא ישאר מניין לברכת כהנים?
תשובה: ישאר בפנים כדי שלא יתבטל המנין.
שאלה: איך אתחתן איתו?: אני בת 31.5 ויצאתי שנתיים עם בחור שקטן ממני ב-6 שנים, עבדנו יחד, הוא נפרד מחברה שמאוד אהב שהיתה לו שנתיים ואמרה שלא אוהבת אותו יותר, ואני והוא התחלנו ישר לצאת, הוא מקסים, הגון, מילא אותי בשמחה, היינו זוג מושלם. העלתי בפניו את שאלת החתונה לפני שנתיים, הוא לא "ראה" אותנו מתחתנים ואז נפרדנו, לאחר 3 שבועות הוא ביקש שנחזור אמר שקרה "נס" ויכול להיות שאנו זיווג מתאים, היינו יחד עוד שנה, גרנו יחד עוד 4 חודשים והכל היה נפלא עד ששוב העלתי את השאלה ושוב קיבלתי את אותה התשובה. שנינו עדיין מאוד מאוהבים, הוא לפעמים מתקשר ומתגעגע ואומר שלא יכול להיפגש כי הוא מתרגש. ואני לא יכולה להפסיק לחשוב עליו ולרצות לחזור, מה עושים? אני רוצה שהוא יהיה בעלי, אני באמת מרגישה שהוא האחד, ולא יכולה לחשוב להיות עם מישהו אחר, אני קוראת כל יום פרק תהילים של אותו יום, מתפללת בוקר וערב, ומאמינה גדולה בקדוש ברוך הוא.
תשובה: ברור שיש לבחור שאת מדברת עליו חיסרון בהכרת חיי הנישואים ו הגדולה הקשורה בהקמת משפחה שמזכה את האדם להתחבר אל עם ישראל ובזאת להתקשר לעולם הנצח. אולם נראה כי קצת אשמה יש גם לך, אם את נותנת לו להרגיש שהוא יכול לקבל ממך אהבה, טיפול ורגש גם ללא נישואים. את מעכבת בעדו את ההחלטה לקבל אחריות שיש בה קצת כובד כאשר הוא מרגיש שגם ללא אחריות יוכל "להנות מן החיים". עלייך להודיע חד משמעית שללא נישואים לא יהיה שום קשר ביניכם ובע"ה תראי שאז יקבל החלטה במהירות ותזכו לבנות בית בשמחה בקרוב.
שאלה: הטורח בדקדוק יתר ומצטער: האם כדאי להסב תשומת ליבו של המדקדק במצוה כל שהיא ומצטער הרבה כגון כיוון תפילין של ראש מול העינים שאין צריך כ"כ להתאמץ בזה?
תשובה: תגיד לו שלא ניתנה תורה למלאכי השרת, וצריך להדק את הרצועות בידיו ולבדוק בידיו, ובזמנים שצריך לנשק התפילין יבדוק שוב בידיו, ושלא יהיה היסטרי.
שאלה: מוזיקה בספירת העומר בשוגג: שמעתי בספירת העומר מוזיקה בשוגג כיצד אוכל לכפר על זה?
תשובה: להקפיד יותר על כך בפעמים הבאות.
שאלה: מתי אומרים  מוטב יהיו שוגגים.?: רציתי ללמוד עם חבר הלכה שיש שמתרפים ממנה, והוא טען שעדיף שלא ילמד הלכה זו כי יהיה קשה לו לקיים אותם והוא מעדיף להיות שוגג. האם זה נכון שעדיף שלא לעורר לשמירת הלכות שיש המזלזלים בהם משום הכלל הזה, ומתי אומרים את הכלל הזה?
תשובה: זו שאלה נכונה. אי-אפשר לומר שאדם לא ילמד כדי שלא יהיה מזיד. היא גופא, שיודע שיש הלכה המדברת על זה ואינו לומד, זה עצמו קרב למזיד. צריך ללמוד ולתקן את המעשים. להמנע מללמוד זה לא פיתרון ולא דרכה של תורה. ואומרים "מוטב יהיו שוגגין ולא יהיו מזידין" כאשר רואה שעושים משהו, והוא יודע שאם יגיד בכל זאת יעשו, אזי שלא יגיד. אבל אדם פרטי יש לו בחירה, ובטוחני שכשילמד תכנס יראת-שמים בליבו, וימצא את הכוחות להתגבר על החולשות.
שאלה: חיוב מצוות תלמוד תורה: מהו גדר מצוות תלמוד תורה (כלומר: מה עלי ללמוד ע"מ לקיים מצוות תלמוד תורה), וכן מה קודם למה, ואיך עלי לחלק את הזמן בין מקצועות התורה השונים בגילי (16)?
תשובה: יש מחלוקת גדולה האם חייבים כל רגע פנוי ללמוד תורה או שהעיקר לקבוע עיתים לתורה. בכל אופן ודאי שרצוי לא סתם "לשרוף זמן". המשנה אומרת "עשה תורתך קבע" והכוונה היא שתקבע זמן ביום שבו אתה לומד והוא קודש ללמוד שאתה לא מבטל אותו אפילו בשביל מליון שקל. את מה שאתה יכול להרויח אתה תעשה לא בזמן שקבעת ללמוד תורה. הזמן הזה הוא כמו קודש קודשים שרק התורה נכנסת בו ולא דבר אחר. בנוגע לשאלתך מה כדאי ללמוד. בגיל הנעורים חשוב להתרגל ללמוד תלמוד בבלי שזה יסוד תורה שבעל פה. ובדור שלנו חשוב ללמוד ספרי אמונה. בגיל שלך כדאי שתלמד ספרי אמונה מרבנים של הדור שלנו שכתבו בשפה פשוטה כגון ספרים של הרב הס או הרב אבינר.
שאלה: לימוד הלכה בעיון: בלימודיי בעז"ה עוד כחודש עומד לסיים את כרך ג של המשנה ברורה (שבת) עם כל מה שנמצא על הדף (משנה ברורה באר היטב שערי תשובה וביאור הלכה). 1. רציתי לדעת איך הרב מציע לי ללמוד את ה"טור" על הסימנים בעיון? 2. איזה נושאי כלים על השו"ע צריך ללמוד בנושאים: איסור והיתר, תערובות מקוואות אבלות ונידה? 3. האם הרב מכיר מסמך חוץ ממה שפירסמה ה"רבנות" המסביר מה בדיוק צריך ללמוד?
תשובה: ראשית שיהיה לך בהצלחה בלימוד. לגבי לימוד הטור יש ללמוד את הטור עם הבית יוסף. בבית יוסף אם אתה מגיע לגמ' שאינה ברורה לך רצוי שתפתח את הגמ' ותלמד אותה מהמקור. היום שיש את הטור השלם קל להתמצא בטור. 2. בנוגע ללמוד יו"ד מקובל ללמוד את הש"ך ואת הט"ז. אם אתה יכול להוסיף עוד לימוד אזי תלמד את הפתחי תשובה. 3. החומר שיש ללומדו מתפרסם על ידי הרבנות. אולם יש ספרים רבים היום שיכולים לסייע לך בלימוד חלקים אלו בתורה.
שאלה: דיני סעודת שבע ברכות : אחותי מתחתנת ב"ה בחודש הבא, וברצוני לערוך לה שבע ברכות בביתנו, הבנתי מתשובות באתר כי אמורים להיות 10 גברים למנין. איזה סוגי מזון אמור להיות על השולחן, והאם הצד של החתן אמור להיות, או שזה לא חובה? אם יש ענין נוסף שעליי לדעת לגבי הנ"ל אנא יידע אותי כיוון שאני בורה בנושא.
תשובה: בסעודה בה משתתפים החתן והכלה וישנם עשרה גברים שלפחות אחד מהם לא היה עדיין בשמחת החתן והכלה (כלומר, לא היה בשבע הברכות בחתונה ולא בשאר שבע הברכות) מברכים שבע ברכות. סעודה הכוונה לסעודה שיש בה לחם או לחמניות וכד' ושאר המאכלים יכולים להיות כפי רצונך. אין חובה שצד החתן יהיה בסעודה אלא רק החתן והכלה. לאחר הסעודה ממלאים שתי כוסות ביין. על אחד מהם מזמנים ומברכים ברכת המזון. לאחר הברכה לוקחים את הכוס השניה ומברכים עליה שש ברכות (לא כולל ברכת הגפן). אפשר להעביר את הכוס בין המוזמנים שכל אחד יברך ברכה ואפשר שאחד יברך הכל. לאחר שש הברכות מחזירים את הכוס למזמן והוא נוטל את הכוס הראשונה ומברך "בורא פרי הגפן" ושותה. לאחר ששתה מערבבים את היין שבכוסות ונותנים לחתן ולכלה לשתות, כל אחד בכוס אחרת. על החתן והכלה שלא לדבר מתחילת ברכת המזון ועד שהם שותים. שיהיה במזל טוב.